LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 60**

**2019. gada 15. oktobrī**

Atklāta sēde, sākas plkst. 10.00, beidzas plkst. 10.50

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Raimonds Bergmanis, Ivans Klementjevs, Ainars Latkovskis, Mārtiņš Staķis**

**uzaicinātie:**

***uz 1.jautājumu:***

* Iekšlietu ministrijas Juridiskā departamenta Normatīvo aktu nodaļas juriskonsults **Sandis Blumbergs**;
* Valsts ugunsdzēsības un glābšanas dienesta priekšnieka vietnieks, pulkvežleitnants **Mārtiņš Baltmanis;**
* Valsts ugunsdzēsības un glābšanas dienesta Ugunsdrošības uzraudzības pārvaldes vecākais inspektors, kapteinis **Tomass Lausmā;**
* Tieslietu ministrijas Administratīvo tiesību nodaļas jurists **Uldis Rudziks;**
* Latvijas Pašvaldību savienības padomniece juridiskajos jautājumos **Vineta Reitere**

***uz 2.jautājumu:***

* Iekšlietu ministrijas Juridiskā departamenta Normatīvo aktu nodaļas juriskonsults **Sandis Blumbergs**;
* Valsts robežsardzes Operatīvās vadības pārvaldes Robežuzraudzības nodaļas priekšnieks **Agris Čubars**;
* Valsts robežsardzes Galvenās pārvaldes Juridiskās nodaļas priekšnieka p.i. **Arnis Slesars**;
* Tieslietu ministrijas Administratīvo tiesību nodaļas jurists **Uldis Rudziks;**

*uz 3.jautājumu:*

* Iekšlietu ministrijas Juridiskā departamenta Starptautisko tiesību nodaļas juriskonsulte **Līva Rudzīte**;
* Tieslietu ministrijas Administratīvo tiesību nodaļas jurists **Uldis Rudziks;**

*uz 4.jautājumu:*

* Aizsardzības ministrijas Krīzes vadības departamenta direktora vietnieks **Edgars Svarenieks;**
* Valsts robežsardzes Robežpārbaudes un imigrācijas kontroles pārvaldes priekšnieks **Rinalds Belijs**;
* Iekšlietu ministrijas Juridiskā departamenta Starptautisko tiesību nodaļas juriskonsulte **Līva Rudzīte**;
* Tieslietu ministrijas Administratīvo tiesību nodaļas jurists **Uldis Rudziks;**

**Saeimas Juridiskā biroja vecākā juridiskā padomniece Līvija Millere**

**komisijas darbinieki: vecākā konsultante Ieva Barvika, konsultantes Inese Silabriede, Daina Sunepa, konsultants Māris Veinalds**

**Sēdi vada:** komisijaspriekšsēdētājs J.Rancāns

**Protokolē:** D.Sunepa

Darba kārtība:

**J.Rancāns** atklāj sēdi, informē par darba kārtību un aicina sākt likumprojektu izskatīšanu.

Ierosina kā pirmo skatīt jautājumu par precizējumiem likumprojektam “Grozījumi Latvijas Republikas Zemessardzes likumā” (Nr.96/Lp13).

*Deputātiem nav iebildumu.*

**1. Likumprojekts “Grozījumi Latvijas Republikas Zemessardzes likumā” (Nr.96/Lp13), trešajam lasījumam.**

**J.Rancāns** dod vārdu Saeimas Juridiskā biroja vecākajai juridiskajai padomniecei L.Millerei.

**L.Millere** skaidro, ka likumprojekts starp lasījumiem tika ļoti transformēts un tajā parādījās normas, kuras saistītas nevis ar Administratīvās atbildības likumu, bet gan ar pakāpju piešķiršanu. Tādēļ būtu nepieciešams, lai likums stājas spēkā vispārējā kārtībā, izņemot ar Administratīvās atbildības likumu saistīto normu, kurai būtu jāstājas spēkā vēlāk. Tādēļ komisijai tiek piedāvāti divi priekšlikumi:

1. Papildināt likumprojektu ar jaunu pantu šādā redakcijā:

“Papildināt pārejas noteikumus ar 15.punktu šādā redakcijā:

“15. Šā likuma 37. panta 2.1 daļa stājas spēkā vienlaikus ar Administratīvās atbildības likumu.””

2. Izslēgt no likumprojekta likuma spēkā stāšanās noteikumu.

L.Millere lūdz atbalstīt minētos priekšlikumus un iesniegt tos kā komisijas priekšlikumus.

*Deputātiem nav iebildumu.*

**LĒMUMS:**

* lūgt Saeimas Prezidiju izdarīt grozījumus Saeimas 2019. gada 17. oktobra sēdes darba kārtībā un izslēgt no tās likumprojekta “Grozījumi Latvijas Republikas Zemessardzes likumā” (Nr.96/Lp13; dok. Nr.1364) izskatīšanu trešajā lasījumā;
* lūgt iekļaut precizētu minētā likumprojekta redakciju Saeimas 2019. gada 24. oktobra sēdē.

**2. Likumprojekts “Grozījumi Ugunsdrošības un ugunsdzēsības likumā” (92/Lp13), trešajam lasījumam.**

**J.Rancāns** iepazīstina ar uzaicinātajām amatpersonām un informē, ka likumprojektam iesniegti trīs iekšlietu ministra S.Ģirģena priekšlikumi.

**1. priekšlikums:** aizstāt likumprojekta 1. pantā ietvertās IV nodaļas nosaukumā vārdus “kompetence sodu piemērošanā” ar vārdiem “kompetence administratīvo pārkāpumu procesā”.

**S.Blumbergs** paskaidro, ka 1.priekšlikums ir tehniska rakstura, lai salāgotu šā likumprojekta redakciju ar citiem likumprojektiem, kas paredz administratīvo pārkāpumu normu kodifikāciju speciālajos nozaru likumos. Tomēr šis priekšlikums ir nedaudz nepilnīgs, jo arī vārdi “administratīvā atbildība” būtu jāaizstāj ar vārdiem “administratīvie pārkāpumi”.

**L.Millere** piekrīt un norāda, ka būtu izveidojams komisijas priekšlikums par IV nodaļas izteikšanu jaunā redakcijā.

*Deputātiem nav iebildumu.*

Komisija **nolemj** **atbalstīt** 1.priekšlikumu un iekļaut to komisijas izstrādātajā priekšlikumā.

**2. priekšlikums:** izteikt likumprojekta 1. pantā ietvertā 56. panta nosaukumu šādā redakcijā:

“56. pants. Kompetence administratīvo pārkāpumu procesā”.

**S.Blumbergs** īsi paskaidro priekšlikuma būtību.

*Deputātiem un Saeimas Juridiskajam birojam nav iebildumu.*

Komisija **nolemj** **atbalstīt** 2.priekšlikumu.

**3. priekšlikums:** izteikt likumprojekta 1. pantā ietvertā 56. panta otro daļu jaunā redakcijā.

**S.Blumbergs** paskaidro, ka 3.priekšlikums paredz kompetento institūciju pilnvaru apjoma precizēšanu, proti, nosakot, ka administratīvo pārkāpumu procesu par kūlas dedzināšanas gadījumiem varēs uzsākt un veikt nepieciešamās procesuālās darbības Valsts policija, pašvaldības policija un Valsts ugunsdzēsības un glābšanas dienests. Savukārt minēto lietu izskatīšana būs piekritīga pašvaldību administratīvajām komisijām un apakškomisijām.

**L.Millere** komentē, ka šis priekšlikums tapa, ņemot vērā komisijas iepriekšējā sēdē izraisījušās debates par kompetencēm. Iesniegto redakciju institūcijas ir saskaņojušas.

*Deputātiem nav iebildumu.*

Komisija **nolemj** **atbalstīt** 3.priekšlikumu.

**J. Rancāns** aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstīt likumprojektu “Grozījumi Ugunsdrošības un ugunsdzēsības likumā” (92/Lp13) un virzīt izskatīšanai trešajā lasījumā.

**3. Likumprojekts “Grozījumi Latvijas Republikas valsts robežas likumā” (135/Lp13), trešajam lasījumam.**

**J.Rancāns** iepazīstina ar uzaicinātajām amatpersonām un informē, ka likumprojektam iesniegti trīs Saeimas Juridiskā biroja priekšlikumi.

**1. priekšlikums:** izteikt VI nodaļas nosaukumu šādā redakcijā:

“**VI nodaļa**

**Administratīvie pārkāpumi valsts robežas drošības jomā un kompetence administratīvā pārkāpuma procesā**”.

**L.Millere:** informē, ka precizējumam ir terminoloģisks raksturs.

*Deputātiem nav iebildumu.*

Komisija **nolemj** **atbalstīt** 1.priekšlikumu.

**2. priekšlikums:** izslēgt no VI nodaļas 38. pantu.

**L.Millere:** informē, ka, ņemot vērā nepieciešamību vienveidīgi regulēt administratīvās atbildības jautājumu attiecībā uz visu dienesta suņu aizsardzību neatkarīgi no tā, kuras valsts iestādes valdījumā tie ir, attiecīgo normu būtu lietderīgi ietvert likumprojektā “Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā”. Minētais likumprojekts ir nodots Juridiskajai komisijai kā atbildīgajai komisijai, un komisija to rīt skatīs pirmajam lasījumam.

**A.Latkovskis** ierosina nosūtīt vēstuli Saeimas Juridiskajai komisijai minētajā jautājumā.

**L.Millere** atbalsta šo ierosinājumu.

**J.Rancāns** lūdz Iekšlietu ministrijas viedokli.

**S.Blumbergs** atzīst, ka teorētiski idejai varētu piekrist, jo konceptuālu iebildumu nav. Šaubas ir par to, vai Juridiskā komisija iekļaus attiecīgo normu likumprojektā “Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā”. Pretējā gadījumā normas par dienesta suņu aizsardzību nebūs nevienā likumā.

**J.Rancāns** lūdz Tieslietu ministrijas viedokli.

**U.Rudziks** informē, ka Tieslietu ministrija pilnībā piekrīt Juridiskā biroja viedoklim.

**A.Latkovskis** aicina atbalstīt Juridiskā biroja priekšlikumu un šodien nosūtīt vēstuli Saeimas Juridiskajai komisijai.

**A.Slesars** norāda, ka Valsts robežsardze atbalsta, lai tiktu paredzēta atbildība par uzbrukumu dienesta sunim. Tomēr aicina minēto normu saglabāt Latvijas Republikas valsts robežas likumā, jo Valsts robežsardzei dienesta suņu ir visvairāk. Turklāt saistībā ar šā likuma normām par robežuzraudzības tehnisko līdzekļu bojāšanu administratīvā atbildība ir paredzēta arī citos likumos.

**J.Rancāns** lūdz deputātu viedokli.

*Notiek diskusija, kurā piedalās A.Latkovskis, J.Rancāns, L.Millere, M.Staķis, R.Bergmanis.*

Komisija **nolemj**

* **atbalstīt** 2.priekšlikumu;
* lūgt Juridisko komisiju, izskatot likumprojektu “Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā” (Nr.342/Lp13), to papildināt ar regulējumu, kas attiecas uz visu dienestu suņu aizsardzību neatkarīgi no tā, kuras valsts iestādes (Valsts robežsardze, Ieslodzījuma vietu pārvalde, Valsts ieņēmumu dienests, Valsts policija, Nacionālie bruņotie spēki) valdījumā tie ir.

**3. priekšlikums:** aizstāt 39. panta nosaukumā vārdus “sodu piemērošanā” ar vārdiem “administratīvā pārkāpuma procesā”.

**L.Millere:** īsiinformē par priekšlikuma būtību.

*Deputātiem nav iebildumu.*

Komisija **nolemj** **atbalstīt** 3.priekšlikumu.

**J. Rancāns** aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:** atbalstīt likumprojektu “Grozījumi Latvijas Republikas valsts robežas likumā” (135/Lp13) un virzīt izskatīšanai trešajā lasījumā.

**4. Likumprojekts “Grozījumi Gaisa kuģu pasažieru datu apstrādes likumā” (193/Lp13), trešajam lasījumam.**

**J.Rancāns** iepazīstina ar uzaicinātajām amatpersonām un informē, ka likumprojektam iesniegti 7 priekšlikumi.

**Nr.1 – iekšlietu ministra S.Ģirģena priekšlikums:** likuma 5. pantā:

papildināt pirmo daļu aiz vārda “ārējo” ar vārdiem “vai iekšējo”;

izslēgt otro daļu;

izslēgt trešajā daļā vārdus “un otro”.

**L.Rudzīte** aicina 1. priekšlikumu skatīt kopsakarā ar 3.priekšlikumu.

Informē, ka priekšlikums iesniegts, lai Eiropas Parlamenta un Padomes Direktīvā (ES) 2016/681 (turpmāk - Direktīva) dalībvalstīm noteiktās rīcības brīvības ietvaros precizētu, ka gaisa pārvadātāji gaisa kuģu pasažieru datus automatizētai iekļaušanai Gaisa kuģu pasažieru datu reģistrā nosūta arī par visiem Eiropas Savienības iekšējiem gaisa pārvadājumiem. Šobrīd Latvijas Republikai tas ir noteikts pēc pieprasījuma. Ieviešot Direktīvu, tas tika noteikts, lai gaisa pārvadātājiem neuzliktu pārmērīgu slogu. Šobrīd radusies nepieciešamība Direktīvu piemērot, ņemot vērā, ka Direktīvā ietvertie noziedzīgajiem nodarījumiem ir starptautisks raksturs un personas pārvietojas Eiropas Savienības iekšienē.

No gaisa pārvadātājiem ir saņemta informācija par to, ka esošais regulējums ir resursu ietilpīgāks. Latvija un Īrija ir vienīgās ES dalībvalstis, kas nav ieviesušas datu apstrādi. Jautājums tika aktualizēts šā gada 4. septembra komisijas sēdē.

Pirms šā priekšlikuma virzības Iekšlietu ministrija apkopoja arī nozares pārstāvju viedokļus, un iebildumi tika saņemti tikai no viena pārvadātāja, kas veic kravu pārvadājumus, turklāt minimālā apjomā. Iesniegtais precizējums nodrošinātu, ka dati, kas šobrīd ir citu valstu rīcībā, būtu pieejami arī Latvijai.

**J.Rancāns** lūdz Saeimas Juridiskā biroja viedokli.

**L.Millere** paziņo, ka Juridiskajam birojam nav iebildumu pret priekšlikuma būtību. Vienlaikus vērš uzmanību, ka šodien izskatāmais ir dekodifikācijas likumprojekts. Savulaik Saeimas Juridiskā komisija organizēja komisiju priekšsēdētāju sanāksmi, pēc kuras ar vēstuli ir aicinājusi komisijas, izskatot dekodifikācijas likumprojektus, neiekļaut tajos citus konceptuālus jautājumus. Šobrīd izskatāmie priekšlikumi nav terminoloģiski, bet gan grozījumi pēc būtības. Tā ir politikas maiņa.

**U.Rudziks** informē, ka Tieslietu ministrija neiebilst pret 1. priekšlikumu, un uzsver, ka tas ir politiskas izšķiršanās jautājums.

**J.Rancāns** lūdz deputātus izteikt viedokļus.

**A.Latkovskis** jautā, kad likums stāsies spēkā.

**L.Millere** atbild, ka vispārējā kārtībā – 14 dienas pēc izsludināšanas, izņemot to nodaļu, kas attiecas uz administratīvo atbildību, jo tā būs piemērojama ar 2020. gada 1. janvāri.

**J.Rancāns** lūdz izteikt viedokļus, vai par šo priekšlikumu būtu bijusi nepieciešama garāka diskusija – arī uz pirmo un otro lasījumu.

*Par jautājumu diskutē L.Millere, R.Bergmanis, L.Rudzīte, A.Blumbergs, A. Latkovskis.*

**A.Latkovskis** ierosina 1. priekšlikumu atbalstīt.

**L.Rudzīte** informē, kas no gaisa pārvadātājiem ir saņemts priekšlikums par pārejas posmu.

Komisija **nolemj atbalstīt** 1. priekšlikumu.

**Nr.2 – iekšlietu ministra S.Ģirģena priekšlikums:** aizstāt likuma 5. panta ceturtajā daļā vārdus “Steidzamā gadījumā, kad” ar vārdiem “Gadījumā, kad jārīkojas nekavējoties, lai novērstu teroraktu vai reālu personas dzīvības vai veselības apdraudējumu, un”.

**L.Rudzīte** paskaidro, ka priekšlikums iesniegts ar mērķi vienādot vārdus visā likumprojektā.

**L.Millere** paziņo, ka Juridiskajam birojam nav iebildumu.

*Deputātiem nav iebildumu.*

Komisija **nolemj atbalstīt** 2. priekšlikumu.

**Nr.3 – iekšlietu ministra S.Ģirģena priekšlikums:** izslēgt likuma 6. pantu.

**L.Rudzīte** atgādina, ka šis priekšlikums ir saistīts ar 1.priekšlikumu, kurš ir atbalstīts.

Komisija **nolemj atbalstīt** 3. priekšlikumu.

**Nr.4 – iekšlietu ministra S.Ģirģena priekšlikums:** aizstāt likuma 8. pantā vārdu “automātiski” ar vārdiem “automatizēti un neatgriezeniski”.

**L.Rudzīte** informē, ka priekšlikums iesniegts, lai vienādotu vārdus visā likumprojektā.

Komisija **nolemj atbalstīt** 4. priekšlikumu.

**Nr.5 – Saeimas Juridiskā biroja priekšlikums:** izteikt VI nodaļas nosaukumu šādā redakcijā: “**VI nodaļa.** **Administratīvie pārkāpumi gaisa kuģu pasažieru datu apstrādē un kompetence administratīvā pārkāpuma procesā**”.

**L.Millere:** paskaidro, ka šis ir terminoloģiju precizējošs priekšlikums.

*Deputātiem nav iebildumu.*

Komisija **nolemj atbalstīt** 5. priekšlikumu.

**Nr.6 – Saeimas Juridiskā biroja priekšlikums:** aizstāt 24. panta nosaukumā vārdus “sodu piemērošanā” ar vārdiem “administratīvā pārkāpuma procesā”.

**L.Millere** informē, ka šis ir terminoloģiju precizējošs priekšlikums.

*Deputātiem nav iebildumu.*

Komisija **nolemj atbalstīt** 6. priekšlikumu.

**Nr.7 – iekšlietu ministra S.Ģirģena priekšlikums:** papildināt pārejas noteikumu ar 3. punktu šādā redakcijā:

“3. Līdz 2020. gada 30. jūnijam gaisa pārvadātājiem saistībā ar Eiropas Savienības iekšējo gaisa pārvadājumu ir pienākums nosūtīt iekļaušanai reģistrā likumā noteiktos pasažieru datus tādā pašā kārtībā, kāda bija noteikta līdz 2019.gada 31.decembrim”.

**L.Rudzīte** informē, ka priekšlikums iesniegts saistībā ar gaisa pārvadātāju lūgumu noteikt pārejas posmu līdz 2020. gada 30. jūnijam, lai varētu sagatavoties likuma prasību izpildei.

**U.Rudziks** informē, ka Tieslietu ministrija ierosina pārejas noteikumu 3.punkta tekstu precizēt, jo likumos pienākumus parasti nosaka pamata normā. Savukārt pārejas noteikumi parasti nosaka izņēmumus šo pamata noteikumu piemērošanā. Pārejas noteikumā vajadzētu noteikt tiesības gaisa pārvadātājam iesniegt datus līdz minētajam datumam.

**L.Millere** norāda, ka, ja būs tādi gaisa pārvadātāji, kuri jau ātrāk būs gatavi automātiski iesniegt datus, ir vērts izteikt pārejas noteikumu 3. punktu citā redakcijā.

**U.Rudziks** nolasa iespējamo redakciju: “Gaisa pārvadātājiem līdz 2020. gada 30. jūnijam ir tiesības pasažieru datus par Eiropas Savienības iekšējiem gaisa pārvadājumiem nosūtīt iekļaušanai reģistrā kārtībā, kāda bija noteikta līdz 2019. gada 31. decembrim.”

*Par iespējamo redakciju diskutē L.Rudzīte, U.Rudziks, I.Klementjevs, R.Bergmanis, L.Millere.*

**A.Latkovskis** ierosina 7.priekšlikuma apspriešanu atlikt līdz rītdienas, 16. oktobra komisijas sēdei plkst. 10.00. Aicina Saeimas Juridiskā biroja pārstāvi sadarbībā ar Iekšlietu ministrijas un Tieslietu ministrijas amatpersonām izstrādāt iespējamo pārejas noteikumu 3. punkta redakciju.

*Deputātiem nav iebildumu.*

**LĒMUMS:**

* atlikt likumprojekta “Grozījumi Gaisa kuģu pasažieru datu apstrādes likumā” (193/Lp13) apspriešanu un turpināt to komisijas šā gada 16.oktobra sēdē.

**5. Likumprojekts “Grozījumi Latvijas Republikas valsts robežas likumā” (376/Lp13), otrajam lasījumam.**

**J.Rancāns** iepazīstina ar uzaicinātajām amatpersonām un informē, ka likumprojektam iesniegti 2 priekšlikumi.

**Nr. 1 – Saeimas deputāta J.Ādamsona priekšlikums:** izteikt 10. panta 6.1 daļu jaunā redakcijā.

**Nr.2 – Aizsardzības ministrijas parlamentārā sekretāra M.Staķa priekšlikums:** izteikt6.1 daļu jaunā redakcijā.

**M.Staķis** norāda, ka deputāta J.Ādamsona un Aizsardzības ministrijas priekšlikumu saturs lielā mērā sakrīt.

**I.Klementjevs** aicina atbalstīt J.Ādamsona priekšlikumu.

**M.Staķis** informē, ka Aizsardzības ministrija neatbalsta J.Ādamsona priekšlikuma tekstā minētos vārdus “ārējā ienaidnieka valsts apdraudējuma gadījumā” un aicina tos izslēgt, jo tas jau minēts citos likumos. Līdz ar to Aizsardzības ministrijas priekšlikums ir precīzāks.

**L.Millere** uzskata, ka 1. un 2. priekšlikums atšķiras. Vērš uzmanību uz abu priekšlikumu atšķirībām, akcentējot, ka Aizsardzības ministrijas priekšlikumā vairs netiek minēta ārkārtējā situācija un izņēmuma stāvoklis, jo to regulēs citādā kārtībā.

**M.Staķis** paskaidro, ka galvenais priekšlikuma mērķis bija noteikt termiņu, kādā Valsts robežsardze jāinformē par nepieciešamību šķērsot ārējo robežu ārpus robežšķērsošanas vietas.

**L.Millere** atzīmē, ka Aizsardzības ministrijas priekšlikumā tas attiecas tikai uz plānotajām mācībām.

**J.Rancāns** lūdz deputātu viedokļus par deputāta J.Ādamsona priekšlikumu.

**A.Latkovskis** lūdz Aizsardzības ministrijas pārstāvjus komentēt J.Ādamsona priekšlikuma 1.punktā minēto par atbalstu ārkārtējās situācijās vai izņēmuma stāvokļa laikā ārējā ienaidnieka valsts apdraudējuma gadījumā.

**E.Svarenieks** komentē, ka saskaņā ar likumu “Par ārkārtējo situāciju un izņēmuma stāvokli” Ministru kabinetam ir tiesības likumā noteiktajā kārtībā ar lēmumu atsevišķi noteikt kārtību, kādā saskaņojama NATO spēkos ietilpstošo personu ierašanās Latvijas Republikā. Tādēļ, lai nedublētu divus likumus, iesniegta precizēta 10. panta 6.1 daļas redakcija.

Neatbalsta J.Ādamsona priekšlikuma tekstā minētos vārdus “ārējā ienaidnieka valsts apdraudējuma gadījumā”, jo tad būtu jāmaina ārkārtējās situācijas definīcija likumā “Par ārkārtējo situāciju un izņēmuma stāvokli”.

**J.Rancāns** secina, ka nav pamata atbalstīt deputāta J.Ādamsona priekšlikumu.

**M.Staķis** aicina neatbalstīt J.Ādamsona priekšlikumu, bet atbalstīt Aizsardzības ministrijas priekšlikumu.

**A.Latkovskis** saskaņā ar Saeimas Juridiskā biroja skaidrojumu par komisijas atzinuma iespējamiem variantiem ierosina J.Ādamsona priekšlikumu atbalstīt daļēji priekšlikumā Nr.2.

*Deputātiem nav iebildumu.*

Komisija **nolemj:**

* **daļēji atbalstīt** 1.priekšlikumu priekšlikumā Nr.2.
* **atbalstīt** 2.priekšlikumu.

**J. Rancāns** ierosina atbalstīt likumprojektu otrajam lasījumam.

*Deputātiem nav iebildumu.*

**LĒMUMS:** atbalstīt likumprojektu “Grozījumi Latvijas Republikas valsts robežas likumā” (376/Lp13) un virzīt izskatīšanai otrajā lasījumā.

**J.Rancāns** pateicas uzaicinātajām amatpersonām, kuras piedalījās likumprojektu izskatīšanā.

**6. Dažādi.**

**6.1. J.Rancāns** nosauc frakciju pārstāvjus, kuri pieteikti darba grupai lobēšanas atklātības likumprojekta izstrādei.

Aicina apstiprināt šo darba grupu un sasaukt pirmo sanāksmi rīt, 16. oktobrī plkst. 16.00 komisijas sēžu zālē.

*Deputātiem nav iebildumu.*

Komisija **nolemj** apstiprināt darba grupai lobēšanas atklātības likumprojekta izstrādei šādā sastāvā: Aivars Geidāns (KPV LV), Raimonds Bergmanis (Zaļo un Zemnieku savienība), Inese Voika (Attīstībai/Par), Mārtiņš Staķis (Attīstībai/Par), Juris Rancāns (Jauno konservatīvo frakcija), Normunds Žunna (Jauno konservatīvo frakcija), Ļubova Švecova (Saskaņa), Edvīns Šnore (Nacionālā apvienība “Visu Latvijai!”-“Tēvzemei un Brīvībai/LNNK”, Andrejs Judins (Jaunā Vienotība).

**6.2. J.Rancāns** informē par Aizsardzības ministrijas šā gada 23. septembra vēstuli (Nr.MV-N/2275) ar uzaicinājumu komisijas deputātiem piedalīties diskusijā par jaunās Valsts aizsardzības koncepcijas izstrādi

**M.Staķis** informē, ka minētā diskusija pārcelta uz 28. oktobri.

**J.Rancāns** ierosina diskusijā iesaistīt arī Visaptverošas valsts aizsardzības apakškomisiju, jo diskusijas tēma būs par aizsardzības industrijas iespējamo lomu turpmākā valsts aizsardzības plānošanā, nodrošināšanā un pilnveidošanā.

Visaptverošas valsts aizsardzības apakškomisijas priekšsēdētājam **R.Bergmanim** nav iebildumu.

**6.3. J.Rancāns** informē, ka piektdien, 18. oktobrī notiks komisijas priekšsēdētāja J.Rancāna un deputātu tikšanās ar Slovākijas Republikas valdības pārstāvi korupcijas apkarošanas jautājumos Peter Kovarik, un lūdz atsaukties deputātus, kuri varētu ierasties uz tikšanos.

**R.Bergmanis** piekrīt piedalīties.

Ierosina tikšanās laikā uzrunāt Slovākijas Republikas pārstāvjus par iespēju nākamajā gadā uzaicināt uz tikšanos Slovākijas parlamenta komisiju, kas ir atbildīga par aizsardzības jautājumiem.

*Deputātiem nav iebildumu.*

**6.4. J.Rancāns** informē, ka Saeimas deputāts R.Kols ir ierosinājis tikšanos ar Latvijā dislocēto karavīru kontingenta komandieriem.

*Diskutē R.Bergmanis, J.Rancāns, M.Staķis, A.Latkovskis.*

**J.Rancāns** atgādina par Saeimas deputātu vizīti Ādažu militārajā bāzē Latvijas dalības NATO 15. gadadienā.

Komisija **nolemj** nākamā gada pavasarī izskatīt iespēju par izbraukuma sēdes organizēšanu uz Ādažu militāro bāzi, lai tiktos ar karavīru kontingenta komandieriem.

**6.5. R.Bergmanis** ierosina pirms valsts budžeta apspriešanas Saeimā organizēt slēgtu komisijas izbraukuma sēdi uz NBS Apvienoto štābu, lai diskutētu par to, vai šis budžets palīdzēs īstenot plānus par NBS strukturēto stratēģisko attīstību, prioritātēm un citiem aktuāliem jautājumiem.

*Deputātiem nav iebildumu.*

Komisija **nolemj** šā gada 12. novembrī organizēt slēgtu izbraukuma sēdi uz NBS Apvienoto štābu jautājumā par aizsardzības spēju finansējumu.

**J.Rancāns** slēdz sēdi.

Komisijas priekšsēdētājs J.Rancāns

Komisijas priekšsēdētāja biedrs A.Blumbergs

Protokolētāja D.Sunepa